Microsoft Dynamics AX 2012 R3-ის განვითარების და
ტექნიკური მხარდაჭერის მომსახურების სატენდერო პირობები
1. ტენდერის მიზანი და ხელშეკრულების ვადა
ტენდერის მიზანია Microsoft Dynamics AX 2012 R3-ის ტექნიკური მხარდაჭერისა და განვითარების მომსახურების შესყიდვა 12 თვის ვადით. ტენდერი ჩატარდება ერთიანი სატენდერო პროცედურის ფარგლებში, თუმცა გამარჯვებულთან გაფორმდება ორი დამოუკიდებელი ხელშეკრულება: ტექნიკური მხარდაჭერის (Support) და სისტემის განვითარებისა და მოდიფიკაციის (Development) მომსახურებაზე. თითოეული ხელშეკრულებით განისაზღვრება შესაბამისი მომსახურების მოცულობა, ღირებულება და პირობები.
2. ტექნიკური მხარდაჭერა (Support)
2.1. მომსახურების მოცულობა
მომსახურება მოიცავს Microsoft Dynamics AX 2012 R3-ის არსებული ფუნქციონალის მხარდაჭერას, პრობლემების დიაგნოსტიკას, შემოწმებას, კონსულტაციასა და ხარვეზების აღმოფხვრას.
მხარდაჭერის ფარგლებში შესასრულებელი სამუშაოების მაგალითებია:
მონაცემების იმპორტსა და ექსპორტთან დაკავშირებული პრობლემების შემოწმება და აღმოფხვრა;
ტრანზაქციების, ვაუჩერებისა და გატარებების შემოწმება და გასწორება;
არსებული ანგარიშებისა და რეპორტების მუშაობის შემოწმება;
ფაქტურების გენერირებასა და გაგზავნასთან დაკავშირებული პრობლემების დიაგნოსტიკა;
სისტემური დავალებების (Batch Jobs) და ავტომატური პროცესების მუშაობის შემოწმება;
ნომერაციის მიმდევრობასთან (Number Sequence) დაკავშირებული პრობლემების აღმოფხვრა;
დახურული ან დაპოსტილი ცხრილების მონაცემებთან დაკავშირებული პრობლემების ანალიზი;
სისტემის ფუნქციონირებასთან დაკავშირებული კონსულტაციები და პრობლემის მიზეზის იდენტიფიცირება.
ჩამონათვალი არ არის ამომწურავი და მოიცავს ანალოგიურ სამუშაოებს, რომლებიც დაკავშირებულია სისტემის არსებული ფუნქციონალის მხარდაჭერასთან. ახალი ფუნქციონალის შექმნა ან ისეთი ცვლილება, რომელიც სცდება მხარდაჭერის ფარგლებს, განხორციელდება Development ხელშეკრულების შესაბამისად.
2.2. გარანტირებული საათები და ღირებულება
Support მომსახურებისთვის განისაზღვრება თვეში 15 გარანტირებული სამუშაო საათი. მონაწილემ უნდა მიუთითოს მომსახურების ყოველთვიური ფიქსირებული ღირებულება, რომელიც მოიცავს აღნიშნულ საათებს. გარანტირებული საათების ზემოთ დამატებითი სამუშაოების შესრულება დასაშვებია მხოლოდ შემსყიდველის წინასწარი წერილობითი თანხმობით. დამატებითი საათების ღირებულება განისაზღვრება Development მომსახურებისთვის შეთავაზებული საათობრივი ტარიფის შესაბამისად. გამოუყენებელი გარანტირებული საათები მომდევნო თვეში არ გადაიტანება და ცალკე ანაზღაურებას არ ექვემდებარება.
3. სისტემის განვითარება (Development)
3.1. მომსახურების მოცულობა
მომსახურება მოიცავს Microsoft Dynamics AX 2012 R3-ში არსებული ფუნქციონალის მოდიფიკაციას, ახალი ფუნქციონალის შექმნას, ინტეგრაციების განვითარებას, ანგარიშების ცვლილებასა და პროგრამული ხარვეზების აღმოფხვრას, როდესაც ამისთვის საჭიროა განვითარების სამუშაოები.
3.2. საათობრივი ტარიფი
მონაწილემ სატენდერო წინადადებაში უნდა მიუთითოს ერთი სამუშაო საათის ღირებულება დღგ-ის გარეშე და დღგ-ის ჩათვლით. შეთავაზებული საათობრივი ტარიფი უცვლელი უნდა დარჩეს ხელშეკრულების მოქმედების მთელი პერიოდის განმავლობაში.
3.3. დავალების შეფასება და შესრულება
თითოეული დავალების შესრულებამდე მიმწოდებელმა უნდა წარმოადგინოს სამუშაოს მოცულობისა და ტექნიკური მიდგომის აღწერა, სავარაუდო სამუშაო საათების რაოდენობა და შესრულების ვადა. საჭიროების შემთხვევაში უნდა მიუთითოს ტექნიკური რისკები. სამუშაოს დაწყება დასაშვებია მხოლოდ შემსყიდველის მიერ სამუშაოს მოცულობის, საათების რაოდენობისა და ვადის წერილობითი დადასტურების შემდეგ. შეთანხმებული საათების გადაჭარბება ან დამატებითი სამუშაოების შესრულება ანაზღაურდება მხოლოდ შემსყიდველის წინასწარი წერილობითი თანხმობის საფუძველზე. მიმწოდებელი ვალდებულია აწარმოოს დახარჯული საათების აღრიცხვა თითოეული დავალების მიხედვით.
4. მომსახურების დონის შეთანხმება (SLA)
4.1. სტანდარტული SLA — Support
Support მომსახურებაზე გავრცელდება არსებული ხელშეკრულებით განსაზღვრული პირობები:
	მაჩვენებელი
	მოთხოვნა

	მომსახურების სამუშაო საათები
	ორშაბათი–პარასკევი, 10:00–19:00

	მოთხოვნაზე რეაგირების მაქსიმალური ვადა
	16 სამუშაო საათი

	მოთხოვნის მიღების არხი
	ელექტრონული ფოსტა ან მხარეთა მიერ შეთანხმებული სისტემა

	რეაგირების შინაარსი
	მოთხოვნის მიღების დადასტურება, საჭირო ინფორმაციის განსაზღვრა, სამუშაოს სავარაუდო მოცულობისა და შესრულების ვადის მითითება

	დამატებითი საათები
	მხოლოდ შემსყიდველის წინასწარი წერილობითი თანხმობით


რეაგირება გულისხმობს მოთხოვნის მიღების შემდეგ მიმწოდებლის წერილობით პასუხს და არ ნიშნავს პრობლემის აღმოფხვრას.
4.2. Hypercare — ახლად შემუშავებული ფუნქციონალის გაძლიერებული მხარდაჭერა
ახალი ფუნქციონალის ან არსებითი ცვლილების საწარმოო გარემოში დანერგვის შემდეგ მიმწოდებელმა უნდა უზრუნველყოს 48-საათიანი Hypercare პერიოდი. პერიოდი აითვლება საწარმოო გარემოში ცვლილების დანერგვის მომენტიდან.
Hypercare-ის პერიოდში ახლად დანერგილ ფუნქციონალთან დაკავშირებულ ხარვეზებზე გავრცელდება შემდეგი გაძლიერებული SLA:
	პრიორიტეტი
	აღწერა
	რეაგირების ვადა
	აღმოფხვრის ან დროებითი გამოსავლის ვადა

	კრიტიკული (P1)
	ფუნქციონალი არ მუშაობს ან შეჩერებულია კრიტიკული ბიზნესპროცესი
	1 სამუშაო საათი
	4 სამუშაო საათი

	მაღალი (P2)
	ფუნქციონალი მნიშვნელოვნად შეფერხებულია
	2 სამუშაო საათი
	8 სამუშაო საათი

	საშუალო (P3)
	ფუნქციონალის ნაწილი არ მუშაობს სწორად, თუმცა ძირითადი პროცესი ხელმისაწვდომია
	4 სამუშაო საათი
	3 სამუშაო დღე

	დაბალი (P4)
	მცირე ხარვეზი, რომელიც არსებითად არ ზღუდავს ბიზნესპროცესს
	1 სამუშაო დღე
	5 სამუშაო დღე


Hypercare-ის პერიოდში მიმწოდებელი ვალდებულია პრიორიტეტულად დაამუშაოს დანერგილ ფუნქციონალთან დაკავშირებული ხარვეზები, დაადგინოს მათი მიზეზები და უზრუნველყოს გამოსწორება ან დროებითი გამოსავლის შეთავაზება ზემოთ განსაზღვრული ვადების შესაბამისად.
მიმწოდებლის მიერ შესრულებული სამუშაოს დეფექტის ან შეთანხმებულ ტექნიკურ მოთხოვნასთან შეუსაბამობის გამოსწორება უნდა განხორციელდეს დამატებითი ანაზღაურების გარეშე. ასეთი სამუშაოებისთვის დახარჯული საათები არ უნდა ჩამოიჭრას Support-ის გარანტირებული საათებიდან და არ უნდა ანაზღაურდეს Development-ის საათობრივი ტარიფით. Hypercare-ის გაძლიერებული SLA ვრცელდება მხოლოდ შესაბამისი დავალებით შემუშავებულ ან შეცვლილ ფუნქციონალზე.
5. სამუშაოების შესრულება და ანგარიშგება
მიმწოდებელი ვალდებულია განვითარების სამუშაოები თავდაპირველად განახორციელოს სატესტო გარემოში. საწარმოო გარემოში ცვლილების გადატანა დასაშვებია მხოლოდ შესაბამისი ტესტირების ჩატარებისა და შემსყიდველის თანხმობის შემდეგ.
მიმწოდებელი ყოველთვიურად წარადგენს შესრულებული სამუშაოების ანგარიშს, რომელშიც აისახება:
შესრულებული დავალებები და მათი შედეგები;
თითოეული დავალებისთვის დახარჯული საათები;
შეუსრულებელი დავალებები და მათი მიზეზები;
დანერგილი ცვლილებები და შესაბამისი Hypercare-ის სტატუსი.
შემსყიდველი უფლებამოსილია გადაამოწმოს შესრულებული სამუშაოები და მოითხოვოს დამატებითი განმარტებები.
6. ფინანსური წინადადება და ხელშეკრულებები
მონაწილემ ფინანსურ წინადადებაში ცალ-ცალკე უნდა მიუთითოს:
	მომსახურება
	ფასის განსაზღვრის წესი

	Support
	ყოველთვიური ფიქსირებული ღირებულება, თვეში 15 გარანტირებული საათის ჩათვლით

	Development
	ერთი სამუშაო საათის ღირებულება


ფასები წარმოდგენილი უნდა იყოს დღგ-ის გარეშე და დღგ-ის ჩათვლით. ტენდერი ჩატარდება ერთიანი პროცედურის ფარგლებში, ხოლო გამარჯვებულთან გაფორმდება ორი დამოუკიდებელი ხელშეკრულება — Support და Development მომსახურებებზე
7. დამატებითი მოთხოვნები
7.2 გამოცდილება
მონაწილეს უნდა ჰქონდეს Microsoft Dynamics AX 2012 R3-ის მხარდაჭერისა და განვითარების მიმართულებით მუშაობის გამოცდილება. მონაწილემ უნდა წარმოადგინოს ინფორმაცია ანალოგიური მომსახურების გაწევის გამოცდილების შესახებ
7.3 საკომუნიკაციო ენა
მიმწოდებელი ვალდებულია შემსყიდველთან კომუნიკაცია, მათ შორის სამუშაო შეხვედრები, კონსულტაციები, ტექნიკური საკითხების განხილვა, წერილობითი მიმოწერა და ანგარიშგება, უზრუნველყოს ქართულ ენაზე
7.3 Development-ის ფარგლებში შემუშავებული ფუნქციონალის საკუთრება
Development მომსახურების ფარგლებში მიმწოდებლის მიერ შექმნილი ან შემუშავებული ნებისმიერი ახალი ფუნქციონალი, პროგრამული კოდი, მოდიფიკაცია, ინტეგრაცია, ანგარიში, სკრიპტი, კონფიგურაცია და შესაბამისი ტექნიკური დოკუმენტაცია წარმოადგენს შემსყიდველის საკუთრებას.



